新安呂公尚書夫人墳
作者：徐積
朝代：宋

paragraphs: 彼美新安，有水有山。
有墳巋然，百五十年。
爰有曾孫，赤韍朱軒。
來守茲土，以慰斯墳。
掃除必躬，奉祠必親。
水毛陸産，膋牲上尊。
百物皆具，千兵駿奔。
觀者如堵，從者如雲。
心追無窮，誠通無垠。
溟漠之魄，恍惚之魂。
如闢其塗，如啟其門。
如興于寢，如作于室。
如出黄泉，如見白日。